

**MUHU VALLAVALITSUS**

**KORRALDUS**

Liiva 05. november 2020 nr 276

**Enampakkumise nurjunuks tunnistamine,**

**uue enampakkumise korraldamine Hellamaa küla Tellise maaüksuse rendile andmiseks**

Muhu Vallavalitsus korraldas 07.10.2020 korralduse nr 232 alusel avaliku kirjaliku enampakkumise Muhu vallale kuuluval Hellamaa küla Tellise katastriüksusel (katastritunnus 47801:006:0452, kinnistu registriosa nr 3912634) asuva 1,6 ha suuruse ala rendile andmiseks. Pakkumise esitamise tähtajaks laekus üks pakkumus. Vallavalitsus avas pakkumuse ja kontrollis selle vastavust seatud tingimusele 05.11.2020 vallavalitsuse istungil. Avamisel selgus, et pakkumus ei vasta seatud tingimustele. Sellest tulenevalt otsustati korraldada kohe uus enampakkumine.

Võttes aluseks kohaliku omavalitsuse korralduse seaduse § 30 lg 1 p.2, Muhu Vallavolikogu 24.04.2013.a määruse nr 99 „Muhu vallavara valitsemise kord“, Muhu Vallavolikogu 17.09.2020.a otsuse nr 143 „Vallavara rendile andmine kirjaliku enampakkumise korras“, annab Muhu Vallavalitsus

**k o r r a l d u s e:**

1. Kuulutada 07.10.2020. aasta korralduse nr 232 alusel läbi viidud enampakkumine nurjunuks.
2. Korraldada uus kirjalik enampakkumine rendiõiguse saamiseks viieks aastaks Muhu vallale kuuluval Hellamaa küla Tellise katastriüksusel (katastritunnus 47801:006:0452, kinnistu registriosa nr 3912634) asuval 1,6 ha suuruse alal vastavalt Lisas 1 toodud asendiplaanile.
3. Enampakkumise alghinnaks määrata 50 eurot hektarilt aastas.
4. Pakkumiste esitamise tähtaeg on 27.11.2020.
5. Maa kasutamise tingimus: Tellise katastriüksus asub Väinamere hoiualal. Maa kasutamisel tuleb tagada ala kaitse eesmärgi täitmine. Väinamere hoiuala kaitse eesmärgiks olevatest elupaigatüüpidest asuvad Tellise katastriüksusel puiskarjamaad (9070) (Vabariigi Valitsuse 27.07.2006 määrus nr 176). Tegevuste planeerimisel tuleb lähtuda looduskaitseseaduses ning Eesti puisniitude ning puiskarjamaade hoolduskavas (koostaja Tiina Talvi, Viidumäe 2010) sätestatust. Maa kasutamise käigus ei tohi lammutada ega kahjustada katastriüksusel asuva ajaloolise tellisepõletusahju varemeid ega sellega seotud objekte.
6. Kirjalikul enampakkumisel osalemiseks esitatakse Muhu Vallavalitsusele e-posti teel digitaalselt allkirjastatud pakkumine märgusõnaga „Hellamaa Tellise“ aadressil [vald@muhu.ee](mailto:vald@muhu.ee)
7. Pakkumine peab sisaldama pakkuja nime ja aadressi, sõnadega väljakirjutatud pakutavat summat, nõusolekut enampakkumises osalemiseks esitatud tingimustel, pakkumise esitaja allkirja.
8. Pakkumised avab ja enampakkumise tulemused kinnitab vallavalitsus korraldusega.
9. Teade avaliku kirjaliku enampakkumise läbiviimise kohta avaldatakse ühes maakonnalehes, valla kodulehel [www.muhu.ee](http://www.muhu.ee) ning valla teadetetahvlil.
10. Korraldus jõustub teatavakstegemisest

Korraldust on võimalik vaidlustada 30 päeva jooksul haldusakti teatavakstegemisest, esitades vaide Muhu Vallavalitsusele (94701 Liiva, Muhu vald, Saare maakond) haldusmenetluse seaduses sätestatud korras või esitades kaebuse Tallinna Halduskohtu Pärnu Kohtumajale (Rüütli 19, 80010 Pärnu) halduskohtumenetluse seadustikus sätestatud korras.

/*allkirjastatud digitaalselt*/

Raido Liitmäe /*allkirjastatud digitaalselt*/

vallavanem Ave Toomsalu

vallasekretär